Author: Ostrochovska
Last saved by: Ostrochovský Tomáš
Company: MSU

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 zákona č. 369/1990 Zb. o obecnom zriadení v znení neskorších predpisov a § 39 ods. 4 zákona č. 223/2001 Z. z. o odpadoch a o zmene a doplnení niektorých zákonov vydáva toto všeobecne  záväzné nariadenie, ktoré rieši správne nakladanie s odpadmi a  je v záujme zaistenia ochrany životného prostredia, ochrany verejného poriadku, bezpečnosti a zdravia občanov.

VŠEOBECNE ZÁVÄZNÉ NARIADENIE
o odpadoch
č. 25/2009

PRVÁ ČASŤ
ÚVODNÉ USTANOVENIA

Článok 1
Predmet, účel a pôsobnosť nariadenia
1.  	Mesto Žilina týmto nariadením upravuje podrobnosti o nakladaní s komunálnymi odpadmi a drobnými stavebnými odpadmi, ktoré vznikajú na území mesta. 
2. 	Toto nariadenie podrobne upravuje podmienky zberu a prepravy komunálnych odpadov, spôsob separovaného zberu jednotlivých zložiek komunálnych odpadov, miesto určené na zneškodňovanie odpadov.
3. 	Účelom nariadenia je zneškodňovať odpady spôsobom neohrozujúcim zdravie ľudí a nepoškodzujúcim životné prostredie nad mieru ustanovenú zákonom.

Článok 2
 	Vymedzenie základných pojmov podľa zákona č. 223/2001 Z. z. o odpadoch
1.  	Odpadom je hnuteľná vec,  ktorej sa jej držiteľ zbavuje, chce sa jej zbaviť, alebo je v súlade so zákonom o odpadoch povinný sa jej zbaviť.
2.  Komunálne odpady sú odpady z domácnosti vznikajúce na území mesta pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba podnikateľ, okrem odpadov vznikajúcich pri výkone činností tvoriacich predmet podnikania, ďalej sú to odpady z nehnuteľností slúžiacich fyzickým osobám na ich individuálnu rekreáciu, napr. zo záhrad, chát, chalúp, alebo na parkovanie, alebo uskladnenie vozidla používaného pre potreby domácností, najmä z garáži, garážových stojísk a parkovacích stojísk. KO sú aj odpady vznikajúce v meste pri čistení verejných komunikácií a priestranstiev, ktoré sú majetkom obce alebo v správe obce a taktiež pri údržbe verejnej zelene vrátane parkov a cintorínov.
3.	Drobný stavebný odpad  je odpad z bežných udržiavacích prác zabezpečovaných fyzickou osobou - nepodnikateľom v rozsahu do 1 m³ ročne od jednej fyzickej osoby, pri ktorých postačuje ohlásenie stavebnému úradu, alebo na ktoré sa nevyžaduje stavebné povolenie ani ohlásenie v zmysle osobitného predpisu.
4.  	Nebezpečné odpady sú také odpady, ktoré majú jednu nebezpečnú vlastnosť alebo viac nebezpečných vlastností uvedených v prílohe č. 4 zákona NR SR č. 223/2001 Z. z. 
5.  	Pôvodca odpadov je každý,  koho činnosťou odpad vzniká, alebo ten, kto vykonáva úpravu, zmiešavanie,  alebo iné úkony s odpadmi, ak ich  výsledkom je zmena povahy, alebo zloženia týchto odpadov. 
6.  	Držiteľ odpadov je pôvodca odpadu, alebo fyzická osoba, alebo právnická osoba, u ktorej sa odpad nachádza.
7. 	Zneškodňovanie odpadov je také nakladanie s nimi, ktoré nespôsobuje poškodzovanie životného prostredia, alebo ohrozovanie zdravia ľudí.
8. 	Odpadové hospodárstvo je činnosť zameraná na predchádzanie a obmedzovanie vzniku odpadov a znižovanie ich nebezpečnosti pre životné prostredie.
9. 	Nakladanie s odpadmi je zber odpadov, preprava odpadov, zhodnocovanie odpadov a zneškodňovanie odpadov vrátane starostlivosti o miesto zneškodňovania. 
    10.  	Skládka odpadov je miesto so zariadením na zneškodňovanie odpadov, kde sa odpady trvalo ukladajú na povrch zeme, alebo do zeme. Za skládku odpadov sa považuje aj miesto, na ktorom pôvodca odpadu vykonáva zneškodňovanie svojich odpadov v mieste výroby, ako aj miesto, ktoré sa trvalo, teda dlhšie ako jeden rok, používa na dočasné uloženie odpadov.
11.  Zhodnocovanie odpadov sú činnosti vedúce k využitiu fyzikálnych, chemických alebo biologických vlastností odpadov, uvedené v prílohe č.2 zákona č.223/2001 Z. z. o odpadoch a o zmene a doplnení niektorých zákonov.
12.  Množstvový zber je zber komunálnych odpadov a drobných stavebných odpadov, pri ktorom ich pôvodca platí  poplatok  ustanovený podľa osobitného zákona vo výške, ktorá je priamo úmerná  množstvu týchto odpadov vyprodukovaných pôvodcom za daný čas.

Článok 3
Zásady programu odpadového hospodárstva

1. 	Program odpadového hospodárstva /POH/ určuje ciele odpadového hospodárstva a opatrenia na ich plnenie v súlade so zákonom o odpadoch.
2. 	Program odpadového hospodárstva vypracováva :
a)	pôvodca odpadov ktorý je právnickou osobou, alebo fyzickou osobou - podnikateľom a produkuje ročne viac ako 1 tonu nebezpečných odpadov, alebo viac ako 10 ton ostatných odpadov
b)	Mesto Žilina pre komunálne odpady a drobné stavebné odpady vznikajúce na území mesta Žilina, ako aj pre organizácie, ktorých zriaďovateľom je Mesto Žilina

3. 	Program odpadového hospodárstva pre povinných podľa bodov 2.a), 2.b) schvaľuje Obvodný úrad ŽP v Žiline.
4. 	POH mesta Žilina vypracuje Odbor stavebný a životného prostredia a schvaľuje ho mestské zastupiteľstvo. Uložený bude na odbore stavebnom a životného prostredia /OS a ŽP/  a odbore dopravy a komunálnych služieb /OD a KS/  a je to záväzný podklad pre vypracovanie POH  ďalších pôvodcov na území mesta. 
5. 	Pôvodcovia odpadov na území mesta sa môžu dohodnúť navzájom, alebo spolu s mestom, že vypracujú spoločný program, ktorý musí byť v súlade s POH mesta.

Článok 4
Povinnosti právnických a fyzických osôb

1.	Každý je povinný nakladať s odpadmi, alebo inak s nimi zaobchádzať v súlade s týmto nariadením.
2.	Pri nakladaní s odpadmi, alebo inom  zaobchádzaní s nimi je každý povinný chrániť zdravie ľudí a životné prostredie.
3.	Na území mesta sa zakazuje :
a)	uložiť, alebo ponechať odpady na inom mieste ako na to určenom
b)	zneškodniť odpady, alebo zhodnotiť odpady inak, ako na mieste definovanom týmto nariadením
c)	zneškodniť odpady vypúšťaním, alebo vhadzovaním do vodného recipientu
d)	vykonávať nedovolené nakladanie s odpadmi a prepravu odpadov

4. 	Náklady na činnosti spojené s  nakladaním s odpadmi (zber, odvoz a likvidácia) znáša pôvodca odpadu, pre ktorého sa zneškodňovanie odpadu vrátane zberu a úpravy vykonáva.
5. 	Ak vlastník, správca alebo nájomca nehnuteľnosti  na území mesta Žilina zistí, že na jeho nehnuteľnosť boli umiestnené odpady v rozpore s týmto nariadením, resp. zákonom o odpadoch, je povinný to oznámiť bezodkladne obvodnému úradu životného prostredia a Mestu Žilina (Mestskému úradu v Žiline, alebo Mestskej polícii v Žiline).
6. 	Ak sa nezistí osoba zodpovedná za umiestnenie odpadov na nehnuteľnosti v rozpore s týmto nariadením, zabezpečí zhodnotenie odpadov, alebo zneškodnenie odpadov na vlastné náklady príslušný obvodný úrad ŽP. Ak ide o komunálne odpady, alebo drobné stavebné odpady, zhodnotenie, alebo zneškodnenie na vlastné náklady zabezpečí mesto.
Článok 5
Povinnosti držiteľa odpadov
1. 	Zhromažďovať odpady utriedené podľa druhov odpadov a zabezpečiť ich pred znehodnotením, odcudzením alebo iným nežiaducim únikom.
2.	Zabezpečiť zneškodnenie svojich odpadov, ak nie je možné alebo účelné zabezpečiť                   ich zhodnotenie      
3. 	Odovzdať svoje odpady na odvoz a zneškodnenie, alebo zhodnotenie iba osobe oprávnenej nakladať s odpadmi na území mesta  Žilina podľa tohto nariadenia.
4.  	Vykonávať zber, prepravu, zhodnocovanie, alebo zneškodňovanie komunálnych odpadov a drobných stavebných odpadov na území mesta môže len ten, kto má  uzatvorenú zmluvu na vykonávanie tejto činnosti s mestom, ak túto činnosť nezabezpečuje mesto  samostatne.
5. 	Mesto Žilina určuje na zneškodňovanie komunálnych odpadov a drobných stavebných odpadov, ktoré vznikajú na území mesta zariadenie na zneškodňovanie odpadov – skládku odpadov v Žiline – Považskom Chlmci.
6.	Mesto Žilina určuje na zhodnocovanie zelenej organickej hmoty (odpady z mestskej zelene), ktorá vzniká na území mesta zariadenie na zhodnocovanie odpadov-  kompostáreň,  ktorá je súčasťou komplexu skládky odpadov v Žiline – Považskom Chlmci.

DRUHÁ ČASŤ
NAKLADANIE  S KOMUNÁLNYMI  ODPADMI

Článok 6
Všeobecné ustanovenia
1.  Mesto Žilina  zavádza na svojom území:
A) množstvový zber komunálnych odpadov a drobných stavebných odpadov pre:
           a) Fyzické osoby- podnikateľov
           b) Právnické osoby
B) paušálny zber komunálnych odpadov a drobných stavebných odpadov pre:
           a) občanov – fyzické osoby
2. 	Pôvodca komunálnych odpadov je povinný užívať nádoby zodpovedajúce systému zberu komunálnych odpadov zavedeného na území mesta Žilina. 
3. 	Za nakladanie s komunálnymi odpadmi, ktoré vznikajú na území mesta a s drobnými stavebnými odpadmi, ktoré vznikajú na území mesta, zodpovedá mesto.
4.  	Mesto zabezpečí podľa potreby, najmenej dvakrát do roka zber a prepravu objemných odpadov na účely ich zhodnotenia, alebo zneškodnenia. Miesta zberu – stojisko VKK  určí mesto Žilina po dohode s organizáciou zabezpečujúcou vývoz a VKK bude na určenom stojisku 6 dní s frekvenciou vývozu minimálne 2 krát. Informovanosť zabezpečí mesto cez poslancov, internet, MHD a cez vývesnú tabuľu pred MsÚ. 
5.  	Vývoz VKK z cintorínov bude mesto zabezpečovať podľa potreby.
6.	Mesto Žilina umožní fyzickej osobe – občanovi – pôvodcovi odpadu v prípade potreby mimo harmonogramu zberu a prepravy objemného odpadu odovzdať bezplatne na skládku v Považskom Chlmci a na zbernom dvore v Žiline,  ul. Jánošíkova, na základe predloženia občianskeho preukazu objemný odpad do 500 kg ročne na jednu bytovú jednotku, o čom oprávnená organizácia urobí záznam . Objem nad 500 kg je spoplatnený podľa platného cenníka oprávnenej organizácie. Náklady na dopravu objemného odpadu na skládku si pôvodca odpadu hradí sám. 
7. 	Pôvodca objemného odpadu môže v prípade potreby využiť objednávkový systém zberu. 
8. 	Zber a prepravu komunálnych odpadov, drobných stavebných odpadov ich zneškodňovanie ako aj zber vyseparovaných zložiek odpadov a ich zhodnocovanie na území mesta môže zabezpečovať iba organizácia (ďalej oprávnený vývozca), ktorá má na uvedenú činnosť uzatvorenú zmluvu s mestom v súlade s § 39 ods.7 zákona č. 223/2001 Z. z. o odpadoch a o zmene a doplnení niektorých zákonov.

Článok 7
Príprava komunálnych odpadov k odvozu
1. 	Mesto Žilina v súčinnosti s vývozcom sú povinní oboznámiť všetkých občanov so systémom zberu komunálnych odpadov v meste a príslušnej mestskej časti. Taktiež sú povinní oboznámiť občanov, právnické osoby, fyzické osoby - podnikateľov so systémom triedenia odpadov. 
2. 	Pôvodcovia odpadov sú povinní využívať nádoby určené na zber komunálnych odpadov a nádoby na oddelené zhromažďovanie separovaných zložiek odpadu.
3. 	Pôvodcovia odpadov sú povinní postarať sa o to, aby odpady pred uložením do nádob boli náležite vytriedené a na odvoz riadne pripravené.
4. 	Zo strany pôvodcu odpadov sú komunálne odpady  riadne pripravené k odvozu, ak:
a)	sú riadnym spôsobom uložené v zberných nádobách a tieto sú uzatvorené
b)	je celoročne zabezpečený prístup k zberným nádobám

5.	Pre prípravu komunálnych a separovaných odpadov na odvoz sa vyžaduje súčinnosť pôvodcov odpadov s oprávneným vývozcom.
6. 	Pôvodca odpadov zabezpečí, že zberné nádoby budú plnené iba komunálnymi odpadmi, ktoré nemajú nebezpečné vlastnosti podľa prílohy č. 4 zákona o odpadoch a ktoré nie je možné ďalej separovať.
7. 	Pôvodca odpadov odovzdá odpady oprávnenému vývozcovi v takom stave, aby nebolo ohrozené zdravie pracovníkov vývozcu a bezpečnosť pri práci. V prípade porušenia tohto ustanovenia prechádza zodpovednosť za bezpečnosť a zdravie pracovníkov vývozcu na objednávateľa.

Článok 8
Zberné nádoby na odpady
1. 	V meste Žilina sa zavádza paušálny zber komunálnych odpadov a drobných stavebných odpadov pre obyvateľov a množstvový zber pre fyzické osoby - podnikateľov a právnické osoby. Pôvodca komunálnych odpadov a drobných stavebných odpadov je povinný zapojiť sa systému zberu zavedeného na území mesta. Počet potrebných zberných nádob  a interval  vývozu pre odvoz komunálnych odpadov  stanovuje Mesto Žilina pôvodcom odpadov takto :
 	a)  Rodinné domy
- jednočlenná až štvorčlenná domácnosť v rodinnom dome –  110 l KUKA nádoba s vývozom jedenkrát týždenne
- päťčlenná až sedemčlenná domácnosť v rodinnom dome - 140 l KUKA nádoba s vývozom jedenkrát týždenne
-  osem a viacčlenná domácnosť v rodinnom dome - 240 l KUKA nádoba	
   		 s vývozom jedenkrát týždenne
	b) Bytové domy – zber sa uskutočňuje do 1.100 l zberných nádob (výnimočne do 240 l KUKA nádob), s vývozom trikrát týždenne zo sídlisk Vlčince, Solinky, Hájik, Pod nemocnicou, ostatné sídliská 2x týždenne.
2. 	Pre fyzické osoby- podnikateľov a právnické osoby určuje na vývoz 110 l, 120 l, 140 l a 240 l KUKA nádoby a 1 100 l zberné nádoby s minimálnym vývozom jedenkrát týždenne. Vo vybraných prevádzkach sa môžu používať 6 000 l a 20 000 l kontajnery s vývozom podľa potreby. Výnimku s vyššie uvedených nádob tvoria drobní živnostníci a drobné prevádzky, ktoré sú prevažne umiestnené v rodinných domoch, resp. v bytoch, napr., revízny technici, samostatné účtovníčky, samostatné nechtové štúdiá, prevádzky PNS, ktoré môžu používať 60 l vrecia, ktoré si zabezpečia na vlastné náklady, alebo budú jednotlivé prevádzky využívať spoločné nádoby. Pri využívaní spoločných nádob musí byť zachovaný príslušný objem medzi pristavenými nádobami a množstvom komunálneho odpadu, ktoré prihlásili jednotlivé prevádzky na vývoz.
3.	Na zber komunálneho odpadu zo záhradkárskych osád sa použijú VKK, ktoré budú pristavené na základe dohody s príslušnou záhradkárskou organizáciou max. 2 x ročne.
4.	Každá prevádzka na území mesta musí byť prihlásená do systému zberu komunálneho odpadu. Ak fyzická osoba - podnikateľ, alebo právnická osoba vlastní, alebo prevádzkuje na území mesta  viac prevádzok, každá  musí byť prihlásená do systému zberu KO a DSO samostatne.
5.  	Ak vývozný deň pripadá na sviatok,  pôvodca odpadu je povinný pristaviť nádobu na vývoz. Ak nie, tak vývoz KO bude zrealizovaný až v nasledujúcom vývoznom  intervale.
6.	Pôvodca odpadu musí mať nádobu na komunálny odpad umiestnenú na vlastnej resp. prenajatej nehnuteľnosti. Ak to nie je možné, je povinný využívať spoločné nádoby, alebo stojiská určené mestským úradom. V centrálnej mestskej zóne v starom meste, ohraničenom ulicami Horný Val a Na Priekope mesto Žilina určuje pevné stojiská na odkladanie a vývoz KO a DSO pre fyzické osoby a právnické osoby nasledovne: ul. Makovického – 2x, Radničná, Dolný Val – pri ĽŠU, Na Priekope - pri pošte, Dolný Val- parkovisko, za Krajský pamiatkový úrad, Na Priekope 21, pri starom trhovisku.
      Ďalšie stojiská budú určené podľa potreby, pričom sa zakazuje rozmiestňovanie nádob na komunálny odpad na ul. Štúrova, Sládkovičova, Bottova, Národná a Mariánske námestie.
7.  V mestských častiach na určených uliciach, kde nie je možné vykonávať zimnú údržbu, resp. do miest, ktoré sú neprístupné pre mechanizáciu na vývoz KO a DSO určí mesto stojiská na odkladanie a zber odpadu. Dotknutí občania a organizácie sú povinné tieto využívať.
8.	Pôvodca odpadov zaistí, že zberné nádoby nebudú preplňované nad predpísanú užitočnú hmotnosť, resp. objem. Je zakázané ukladať odpady v okolí zberných nádob pri ich preplnení.
    9.  Pôvodca odpadov je povinný v prípade prepĺňania zberných nádob zabezpečiť zvýšenie počtu nádob, alebo zvýšenie počtu vývozov zberných nádob. V  prípade, že zvýšenie počtu alebo objemu zberných nádob nezabezpečí pôvodca, resp. nezabezpečí zvýšenie počtu vývozov, mesto Žilina nariadi   zvýšenie kapacity zberných nádob alebo zvýšenie počtu vývozov.
10.    Pôvodca odpadov v prípade nedopĺňania zberných nádob má právo požiadať mesto Žilina o zmenšenie počtu, alebo veľkosti zberných nádob, alebo zníženie počtu vývozov zberných nádob
11.	 Pôvodca odpadov je povinný sa o zberné nádoby riadne starať,  zabezpečiť ich proti odcudzeniu a ich okolie udržiavať v čistote.
12.	Prevzatím komunálnych odpadov ako aj vyseparovaných zložiek komunálnych odpadov sa ich držiteľom stáva oprávnený vývozca.
13.	Je zakázané fyzickým osobám a iným organizáciám  než oprávnenému vývozcovi odvážať a premiestňovať zberné nádoby, vyprázdňovať ich, akokoľvek manipulovať s ich obsahom, vyberať a prispôsobovať alebo privlastňovať si jeho časti,  alebo umiestňovať komunálne odpady do iných, než k tomu určených nádob.
14.	Zberné nádoby musia byť umiestnené na vyhradených miestach, ktoré určí Mestský úrad  v Žiline po dohode s oprávneným vývozcom

Článok 9
Drobné stavebné odpady

1.	Drobný stavebný je odpad z bežných udržiavacích prác zabezpečovaných  fyzickou osobou nepodnikateľom v rozsahu do 1 m³ ročne od jednej fyzickej osoby, pri ktorých postačuje ohlásenie stavebnému úradu, alebo na ktoré  sa nevyžaduje stavebné povolenie ani ohlásenie v zmysle osobitného predpisu.
2. 	Za nakladanie s drobnými stavebnými odpadmi, ktoré vznikli na území mesta     . zodpovedá mesto.

Článok 10
Odvoz a likvidácia  drobných stavebných odpadov
1. 	Pôvodca  drobných stavebných odpadov  je povinný nakladať, alebo inak s nimi zaobchádzať v súlade so všeobecným nariadením mesta.
2.  	Pôvodca  drobných stavebných odpadov je povinný zapojiť sa do systému zberu drobných stavebných odpadov v meste.
3. 	Na likvidáciu a zber užívať zberné nádoby zodpovedajúce systému zberu KO a drobných stavebných odpadov.
4. 	Je zakázané ukladať KO a  drobné stavebné odpady na iné miesto než na to určené. 
5. 	Držiteľ komunálnych odpadov a  drobných stavebných odpadov je povinný na vyžiadanie mesta poskytnúť pravdivé a úplné informácie súvisiace s nakladaním s, drobnými stavebnými odpadmi.

Článok 11
Poplatok za zber, prepravu a likvidáciu komunálnych odpadov a drobných stavebných odpadov
1.	Výška poplatkov za zber odpadov, prepravu odpadov a likvidáciu odpadov je stanovená samostatným VZN.
2.  	Po podaní  prihlášky na vývoz odpadov a dodávku zbernej nádoby, oprávnený vývozca dodá pôvodcovi odpadu do 10 pracovných dní zbernú nádobu a zabezpečí vývoz.

Článok 12
Zber, zhodnotenie a spracovanie vytriedených odpadov

1. 	Triedenie odpadov je delenie odpadov podľa druhov alebo oddeľovanie zložiek odpadov, ktoré možno po oddelení zaradiť ako samostatné druhy odpadov.
2.   Separovaný zber je zber oddelených zložiek komunálnych odpadov.
3. 	Separáciou komunálnych odpadov sa vytvorí samostatná zložka, ktorú možno mechanicky oddeliť a zaradiť ako samostatný druh  odpadov (Vyhláška MŽP SR č.284/2001 Z. z.).
4. 	Držiteľ odpadov je povinný zhromažďovať odpady vyseparované podľa druhov odpadov (stanovených týmto VZN v bode 5. ), ukladať ich podľa zložiek do určených nádob   a zabezpečiť ich pred znehodnotením, odcudzením alebo iným nežiaducim únikom.
5. 	Mesto Žilina zabezpečuje separovaný zber: 
a)	odpadového zberového skla 
b)	odpadového zberového papiera a  kartónov 
c)	odpady z plastov (napr. PET - fľaše), 
d)   odpady z viacvrstvových kombinovaných materiálov /napr. TetraPack/
e)    kovových obalov
6. 	Obyvatelia mesta - fyzické osoby, fyzické osoby - podnikatelia, právnické osoby, vlastníci nehnuteľností, správcovia nehnuteľností na území mesta Žilina sú povinní zapojiť sa do systému separovaného zberu, zavedeného mestom Žilina a vykonávaného iba cestou oprávneného vývozcu s cieľom zhodnotenia časti komunálnych odpadov v zmysle zákona o odpadoch.
7. 	Obyvatelia mesta – fyzické osoby, fyzické osoby – podnikatelia, právnické osoby, vlastníci nehnuteľností, správcovia nehnuteľností, na území mesta Žilina sú povinní separovať odpady podľa zbieraných komodít, oddelene ich zhromažďovať a vyseparované v zodpovedajúcej kvalite  umiestňovať do vyhradených a farebne rozlíšených zberných nádob 
8. 	Je zakázané fyzickým osobám, fyzickým osobám - podnikateľom a právnickým osobám vykonávať zber, zhodnotenie a spracovanie vyseparovaných odpadov na území mesta Žilina, pokiaľ nemajú uzatvorenú zmluvu s mestom v súlade so zákonom o odpadoch.
9. 	Je zakázané okrem oprávneného vývozcu odvážať a premiestňovať zberné nádoby určené na zhromažďovanie vyseparovaných zložiek odpadov, vyprázdňovať ich, akokoľvek manipulovať s ich obsahom, alebo vyberať si jeho časti.

Článok 13
Forma separovaného zberu
1. 	V súčasnosti separované druhy komunálneho odpadu sa odkladajú do špeciálne upravených a farebne rozlíšených zberných nádob určených na zhromažďovanie vyseparovaných zložiek odpadu.
              Modré      -  papier
              Žlté          -  plasty
              Zelené      -  sklo
              Červené    -  kovové obaly
              Oranžové  -  viacvrstvové kombinované materiály /VKM - TETRAPAKY/
2.   Vývozný cyklus je stanovený nasledovne:
            Plasty               -  1 x týždenne
            Sklo                  -  1 x týždenne
            Papier               -  1 x týždenne
            Kovové obaly  -   1 x za mesiac
            Tetrapaky         -  1 x za mesiac
            Vývozný cyklus môže mesto v roku 2010 podľa potreby a intenzity separácie priebežne upravovať.
3. 	Povinní podľa čl. 12 ods. 6 sa musia zapojiť do zavedeného separovaného zberu dňom účinnosti tohto nariadenia.

Článok 14
Pôsobnosť mesta na úseku odpadového hospodárstva
1. 	Mesto Žilina vo veciach štátnej správy odpadového hospodárstva rieši priestupky, ktoré jej do pôsobnosti vymedzil zákon o odpadoch. 
2. 	Mesto Žilina poskytuje držiteľom odpadov informácie o umiestnení a činnosti zariadení na nakladanie s odpadmi, ktoré sa nachádzajú na jeho území.
3. 	Mesto Žilina určuje pre fyzické osoby (obyvatelia) na odkladanie elektroodpadu, škodlivých látok z domácnosti (batérie, obaly z farieb, obaly z olejov, žiarivky, výbojky) a separovaných zložiek KO (sklo plast, papier, TetraPack, kovové obaly) Zberný dvor  v Považskom Chlmci a na ul. Jánošíkova v Žiline.

Článok 15
Účastníci konania
1. 	Mesto Žilina je vždy účastníkom konania v súlade so zákonom o správnom konaní pri udelení súhlasu na :
a)	prevádzkovanie zariadenia na zneškodňovanie odpadov
b)	prevádzkovanie zariadenia na zhodnocovanie odpadov
c)	prevádzkovanie zariadenia na zber odpadov
d)	rekonštrukciu a modernizáciu  týchto zariadení
e)	uzatvorenie skládky odpadov, jej rekultiváciu a následné monitorovanie

2. 	Mesto Žilina je vždy účastníkom konania pokiaľ sa uvedené činnosti na citovaných zariadeniach v odpadovom hospodárstve už vykonávajú, alebo zamýšľajú vykonávať na jeho území.

Článok 16
Zodpovednosť za porušenie povinností tohto nariadenia
1. 	Priestupku sa dopustí ten, kto:
a)	zneškodní odpady, alebo zhodnotí odpady v rozpore s týmto nariadením a v rozpore so zákonom č. 283/2001 Z .z. 
b)	uloží odpady na iné miesto, než na miesto určené týmto nariadením
c)	nesplní oznamovaciu povinnosť uloženú mu v čl. 4, ods. 5
d)	neposkytne mestu požadované pravdivé a úplné údaje súvisiace s nakladaním s odpadmi
e)	nakladá so stavebnými odpadmi alebo s odpadmi s demolácií v rozpore s § 40c zákona o odpadoch

2. 	Za priestupky podľa čl. 16, odst. 1, písm. a) až d) môže mesto  Žilina uložiť  pokutu až do výšky 165,96 € a za priestupok podľa písmena e) pokutu až do výšky 663,87 € .
3. 	Za porušenie ustanovení tohto nariadenia môže právnickej osobe a fyzickej osobe oprávnenej na podnikanie primátor  mesta uložiť pokutu až do výšky 6.638,70 € .
4. 	Na priestupky a prejednávania sa vzťahujú všeobecné právne predpisy o prejednávaní priestupkov (zákon č. 372/1999 Zb.)

Článok 17
Výnosy z pokút za priestupky
	 Výnosy z pokút za priestupky sú príjmom rozpočtu mesta Žilina.

TRETIA ČASŤ

Článok 18
Záverečné ustanovenia

1. 	Kontrolu dodržiavania tohto nariadenia vykonávajú :
a)	mestská polícia,
b)	poverení pracovníci MsÚ v Žiline,
c)	orgány štátnej správy v rozsahu svojich kompetencii,

2. 	Pri kontrole dodržiavania tohto nariadenia sú povinní spolupracovať: 
a)	oprávnený vývozca, 
b)	prevádzkovateľ zariadenia na zneškodňovanie odpadov - skládky odpadov,
c)	prevádzkovateľ zariadenia na zhodnocovanie odpadov,

3.	Zrušuje sa Všeobecne záväzné nariadenie mesta Žilina č. 17/2008 o zbere, preprave, zhodnocovaní a zneškodňovaní komunálnych odpadov a  miestnom poplatku za zber, prepravu a zneškodňovanie komunálnych odpadov na území mesta a s tým súvisiace zmeny a doplnky.
4.	Toto všeobecne záväzné nariadenie mesta Žilina bolo schválené Mestským zastupiteľstvom v Žiline dňa 14.12.2009.
5. Toto všeobecne záväzné nariadenie bolo vyvesené 15 dní na úradnej tabuli mesta a nadobúda účinnosť dňom 01.01.2010. 

								    Ivan Harman
         primátor mesta Žilina